Padaorg
Padaorg ehk Pada jõeorg on org Lääne-Viru maakonnas Viru-Nigula vallas. Järskude veergudega orus voolab Pada jõgi. Oru sügavus on kuni 20 m. Org võeti esmalt kaitse alla 1959. aastal ja siis oli kaitstavat pinda 37,0 ha. Detsembris 1978 moodustati 52,2 ha suurune Padaoru kaitseala ja 2005 loodi eelneva baasil 177,7 ha kattev Padaoru maastikukaitseala. Alale jääb ka Pada park. Pargis kasvab Padaoru mänd. Jõeoru idakaldal asuvad Pada linnamäed. Samas paikneb ka rauaajast pärinev Pada asulakoht. Padaoru järgi on nimetatud Sillaoru kihistu Pada kihistik.